b'\n_START_ARTICLE_\nLotus 101\n_START_PARAGRAPH_\nLotus 101 je Lotusov dirkalnik Formule 1, ki je bil v uporabi v sezoni 1989. Zasnovala sta ga Frank Dernie in Mike Coughlan. Razvoj in izdelava dirkalnika sta bila narejen pod velikim \xc4\x8dasovnim pritiskom. Zaradi prepovedi turbo motorjev, je mo\xc5\xa1tvo uporabilo 3,5L V8 atmosferske motorje Judd. Kot posledica uporabe tega motorja sta Dernie in Coughlan lahko naredila \xc5\xa1asijo manj\xc5\xa1o in la\xc5\xbejo kot so bile v prej\xc5\xa1njih letih. Zaradi ozkosti dirkalnika je moral Momo celo narediti poseben volan, da si dirka\xc4\x8da ne bi opraskala kolen med vrtenjem volana._NEWLINE_Za\xc4\x8detni optimizem je hitro zbledel, kajti dirkalnik se je pokazal za razmeroma slabega. Poleg ne najmo\xc4\x8dnej\xc5\xa1ih motorjev z 125 KM, tudi pnevmatike Goodyear niso ustrezale Lotusu 101, kajti bile so prirejene predvsem za mo\xc5\xa1tvi McLaren in Ferrari. Na prvih petih dirkah se dirka\xc4\x8da sploh nista uspela uvrstiti med dobitnike to\xc4\x8dk, to je uspelo prvi\xc4\x8d \xc5\xa1ele Piquetu s \xc4\x8detrtim mesom na dirki za Veliko nagrado Kanade, nato pa \xc5\xa1e \xc5\xa1tirikrat, medtem ko je Nakad\xc5\xbeima edino uvrstitev med dobitnike to\xc4\x8dk dosegel na zadnji dirki sezone za Veliko nagrado Avstralije, kjer je bil \xc4\x8detrti. Na dirki za Veliko nagrado Belgije se celo obema dirka\xc4\x8dema ni uspelo kvalificirati na dirko, kar se je zgodilo prvi\xc4\x8d po daljni sezoni 1958. Mo\xc5\xa1tvo je zasedlo \xc5\xa1esto mesto v konstruktorskem prvenstvu s petnajstimi to\xc4\x8dkami.'